петак, 07. нов 2014

**Лет Београд - Загреб после 23 године**

После 23 године поново се уводе летови Београд - Загреб, саопштила је авиокомпанија Ер Србија. Најављено је да ће нова линија бити успостављена 12. децембра 2014. Летови ће из Београда за Загреб кретати сваког дана у 7:35 и 18:20, а из Загреба за Београд у 10:05 и 20:40.

Први лет на линији Београд-Загреб обавио је ЈАТ-ов претходник Аеропут у фебруару 1928. ЈАТ је поново успоставио летове на овој линији у априлу 1947. године и одржавао их је до августа 1991. године.

петак, 07. нов 2014

# Ватрогасци обележавају свој дан

Последње две године у Србији је избило више од 57.000 пожара у којима је живот изгубило 157 људи. Ватрогасци су успели да спасу чак 5.000 људи. Међутим, Србија нема довољно ватрогасаца, ни опреме, а стара возила велики су проблем ватрогасне службе. Данас је Дан ватрогасаца.

недеља, 02. нов 2014

# Завршен Београдски сајам књига

Предајом "Отворене књиге" овогодишњег почасног госта Кине, наредном госту Русији, завршен је 59. Међународни београдски сајам књига. Под слоганом "Време је за књигу" представила су се 463 излагача. Према првим подацима, Сајам је посетило око 170.000 људи, готово сваког дана 2.000 више него прошле године.

# Штрајк адвоката продужава притворе

Због штрајка адвоката боравак у притвору много је дужи него што би требало. Адвокати тврде да за то нису одговорни. Међутим, у предметима који се воде пред само једним судом у Београду, у притвору је више од 350 особа, од којих већина има право да тражи да се брани са слободе.

петак, 07. нов 2014

# Црвено-бели братски фестивал у Арени

Њихови навијачи су у братским односима, али ће кошаркаши Црвене звезде и Олимпијакоса играти за победу и прво место на табели групе Д Евролиге. Меч у распродатој Арени почиње у 19 часова.

Податак да су карте распродате за свега три сата, говори о спектаклу који се очекује на вечерашњем мечу између Црвене звезде и Олимпијакоса, у четвртом колу овогодишње Евролиге.